BTW op brandstof word beplan | Netwerk24
Deur Francois Williams 26 Februarie 2020 14:47
'n BTW-heffing op brandstof word beplan. Foto: Getty Images
Die regering benut die klimaatkrisis om vanjaar ekstra belastinginkomste in te vorder. ’n Besprekingsdokument oor onder meer die moontlike heffing van BTW op brandstofverkope is boonop op pad.
Koolstofbelasting gaan vanjaar met 5,6% verhoog word van R120 per ton koolsuurgas tot R127 per ton, die plastieksakheffing word meer as verdubbel tot 25c per sak, die belasting op die kweekhuisgasvrystellings van voertuie word verhoog tot R120 per gram koolsuurgas per kilometer en die heffing op die ou soort gloeilampe word van R8 tot R10 verhoog.
Die besprekingsdokument oor fiskale hervorming van omgewingsbelasting wat die regering gaan publiseer, sal die potensiaal vir nog nuwe omgewingsbelasting en wysigings aan bestaande meganismes ondersoek.
Die herstrukturering van die algemene brandstofheffing om ’n komponent in te sluit oor plaaslike lugbesoedeling.
Die verligting van verkeersknope deur tariewe op padgebruik te hef en ’n jaarlikse koolsuurgasbelasting op voertuie. Die ontwerp van so ’n stelsel word gedoen saam met die departement van vervoer en provinsiale regerings.
Die BTW-vrystelling op vervoerbrandstowwe word oorweeg. Mense sal dus in die toekoms straks BTW op brandstofaankope moet betaal. Die regering beskou die BTW-vrystelling op brandstof as ’n subsidie van fossielbrandstowwe.
Produkbelasting op elektriese en elektroniese afval word oorweeg.
Die belastinghantering van maatskappyvoertuie sal hersien word om mense aan te moedig om meer brandstofdoeltreffende voertuie aan te skaf.
Die koolstofbelasting het in Junie verlede jaar in werking getree toe die wet op koolstofbelasting van krag geword het. Dié belasting word deur groot kweekhuisgasvrystellers soos brandstofmaatskappye, mynmaatskappye en sementvervaardigers betaal op grond van hul kweekhuisgasvrystellings bokant ’n sekere perk. Die koste daarvan word egter uiteindelik van verbruikers verhaal.
Meer oor: Ekonomie | Btw | Belasting | Begrotingsrede | Brandstof | Brandstofheffing | Begroting2020 | Taks
Petrolprys: Liefde by die pomp kom in Maart